“ครม.” ผ่อนปรนแรงงานต่างด้าว “กัมพูชา-ลาว-เมียนมา” ทำงานในไทยต่ออีก 1 เดือน ถึง 31 ก.ค.
มติ "ครม." ผ่อนปรนแรงงานต่างด้าว 3 สัญชาติ "กัมพูชา-ลาว-เมียนมา" ทำงานในไทยต่ออีก 1 เดือน ถึง 31 ก.ค. ลดเสี่ยงแพร่เชื้อ "โควิด-19"
มติ "ครม." ผ่อนปรนแรงงานต่างด้าว 3 สัญชาติ "กัมพูชา-ลาว-เมียนมา" ทำงานในไทยต่ออีก 1 เดือน ถึง 31 ก.ค. ลดเสี่ยงแพร่เชื้อ "โควิด-19"
2 มิ.ย. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (2 มิ.ย.63)​ มีมติเห็นชอบผ่อนปรนให้แรงงานต่างด้าว สัญชาติกัมพูชา ลาว และเมียนมา อยู่ในราชอาณาจักรเป็นการชั่วคราวและการทำงาน ตั้งแต่วันที่ 1 มิถุนายน ถึง 31 กรกฎาคม 2563 เพื่อลดความเสี่ยงการแพร่ระบาดของโรคติดเชื้อไวรัสโคโรนา 2019 (โควิด-19) หรือกลายเป็นแรงงานผิดกฎหมาย
รวมทั้งช่วยบรรเทาปัญหาการขาดแคลนแรงงานของสถานประกอบการ เพื่อประโยชน์ในการฟื้นฟูเศรษฐกิจหลังสถานการณ์โควิด-19 คลี่คลาย
ทั้งนี้ ตามประกาศกระทรวงมหาดไทยและกระทรวงแรงงาน ที่ผ่อนผันให้คนต่างด้าวสัญชาติกัมพูชา ลาว และเมียนมา ที่จะสิ้นสุดลงในวันที่ 31 พฤษภาคม 63 แต่เนื่องจากมาตรการป้องกันการแพร่ระบาดของโรคติดเชื้อไวรัสโควิด-19 ในประเทศไทยยังมีแนวโน้มอยู่อย่างต่อเนื่องอีกชั่วระยะเวลาหนึ่ง
ดังนั้น กระทรวงแรงงานจึงได้ประชุมร่วมกับหน่วยงานที่เกี่ยวข้อง อาทิ สำนักงานตรวจคนเข้าเมือง กองการต่างประเทศ สำนักงานปลัดกระทรวงมหาดไทยและกรมการปกครอง เห็นควรผ่อนปรนให้แรงงานต่างด้าวสัญชาติกัมพูชา ลาว และเมียนมา อยู่ในราชอาณาจักรเป็นการชั่วคราวและการทำงานใน 2 กลุ่มเป้าหมาย คือ แรงงานกัมพูชา ลาว และเมียนมา ที่ถือหนังสือเดินทางหรือเอกสารใช้แทนหนังสือเดินทางและได้รับอนุญาตให้เข้ามาทำงานไทย ภายใต้ MOU ด้านแรงงาน
และแรงงานกัมพูชาและเมียนมา ที่ถือบัตรผ่านแดนที่ได้รับอนุญาตให้เข้ามาทำงานในราชอาณาจักรตามมาตรา 64 โดยอนุญาตให้อยู่ในราชอาณาจักรและทำงานตั้งแต่วันที่ 1 มิถุนายน 2563 ถึง 31 กรกฎาคม 2563
ทั้งนี้ เพื่อลดความเสี่ยงการกลับมาแพร่ระบาดของโรคโควิด-19 ใหม่ จากแรงงานที่เดินทางเข้ามาใหม่อีกทั้งลดความสุ่มเสี่ยงที่แรงงานบางส่วนจะเปลี่ยนเป็นแรงงานที่ไม่ถูกต้องตามกฎหมาย ลดสภาวะการขาดแคลนแรงงานของสถานประกอบการที่ยังต้องการจ้างคนต่างด้าว รวมทั้งเพื่อประโยชน์ในการฟื้นฟูเศรษฐกิจของประเทศภายหลังจากการสถานการณ์โรคโควิด-19 คลี่คลาย
โดยกระทรวงมหาดไทยจะได้ออกประกาศกระทรวง ตามมติคณะรัฐมนตรี ต่อไป